รายงานพิเศษ การลดใช้ถุงพลาสติกหูหิ้วและงดใช้โฟมบรรจุอาหารในพื้นที่อุทยานแห่งชาติ 154 แห่ง
รายงานพิเศษ  “การลดใช้ถุงพลาสติกหูหิ้วและงดใช้โฟมบรรจุอาหารในพื้นที่อุทยานแห่งชาติ 154 แห่ง”

ความร่วมมือและการตอบรับมาตรการลดใช้ถุงพลาสติกหูหิ้วและงดใช้โฟมบรรจุอาหารในพื้นที่อุทยานแห่งชาติทั่วประเทศของประชาชนและนักท่องเที่ยว ทั้งอุทยานแห่งชาติทางบกและทางทะเล

หลังจากกรมอุทยานแห่งชาติสัตว์ป่าและพันธุ์พืช จริงจังใช้มาตรการลดใช้ถุงพลาสติกหูหิ้วและงดใช้โฟมบรรจุอาหารในพื้นที่อุทยานแห่งชาติ 154 แห่งทั่วประเทศ ชุมชนโดยรอบอุทยานแห่งชาติและองค์กรปกครองส่วนท้องถิ่น ตั้งแต่วันที่ 12 สิงหาคมที่ผ่านมา ถือว่าได้รับการตอบรับอย่างดีจากประชาชนและนักท่องเที่ยวทั้งชาวไทยและชาวต่างชาติ โดยเฉพาะการขอความร่วมมือผู้ที่มาท่องเที่ยวอุทยานแห่งชาติทุกแห่งงดการนำกล่องโฟมเข้ามาในพื้นที่อุทยานแห่งชาติ ลดใช้ถุงพลาสติกหูหิ้ว ลดใช้ภาชนะพลาสติกบรรจุอาหาร ลดใช้ขวดน้ำที่มีพลาสติกหุ้มฝาขวด(แคปซีล) หลอด และช้อนส้อมที่ทำจากพลาสติกชนิดใช้ครั้งเดียวทิ้ง แล้วนำหลักการจัดการขยะแบบเหลือศูนย์มาใช้ เพื่อให้การจัดการขยะในอุทยานฯ ได้รับการจัดการอย่างถูกต้องเหมาะสม เนื่องจากสิ่งเหล่านี้ย่อยสลายยากส่งผลกระทบต่อทรัพยากรธรรมชาติและสัตว์ป่า
 
กรณีผู้ที่เข้ามาท่องเที่ยวในอุทยานแห่งชาติหากมีข้อติดขัดไม่สามารถทำตามที่กำหนดได้ อุทยานแห่งชาติได้จัดให้ยืมถุงผ้าหรือบรรจุภัณฑ์อื่นๆ ไว้คอยให้บริการ รวมทั้งให้เข้าร่วมกิจกรรมโครงการรณรงค์นำขยะคืนถิ่นและการมัดจำขยะ และรณรงค์ให้ผู้ประกอบการใช้บรรจุภัณฑ์เป็นมิตรกับสิ่งแวดล้อมด้วย หากใช้การรณรงค์แล้วไม่ได้รับความร่วมมือเท่าที่ควร ในอนาคตอาจพิจารณาใช้มาตรการทางกฎหมายมาดำเนินการร่วมต่อไป /div&gt;
การลดใช้พลาสติกและโฟมในพื้นที่อุทยานแห่งชาติช่วยให้องค์รวมของธรรมชาติและระบบนิเวศสมบูรณ์มากขึ้น ทั้งสัตว์ป่าและต้นไม้ในป่าได้รับการฟื้นฟูจากสิ่งแปลกปลอมของมนุษย์ ถือเป็นเรื่องจิตสำนึกส่วนบุคคลในการให้ความร่วมมือห้ามนำสิ่งต้องห้ามเข้าไปในพื้นที่ เพื่อให้อยู่ร่วมกับบุคคลอื่นๆ ในสถานที่ท่องเที่ยวเดียวกันได้ จึงต้องเคารพสิทธิ์ซึ่งกันและกัน รวมถึง การค่อยๆ ลดพลาสติกในชีวิตประจำวันที่ไม่จำเป็นลงจนไม่จำเป็นต้องใช้สิ่งเหล่านี้อีกในอนาคต

เห็นด้วยกับการลดเลิกใช้พลาสติกและโฟมในแหล่งท่องเที่ยวอุทยาน ช่วยให้เกิดความสะอาดในธรรมชาติและสัตว์ป่าไม่ไปกินเศษขยะที่เป็นอันตรายกับร่างกาย เชื่อว่าอุทยานจะประสบความสำเร็จในการจัดการขยะและอยากให้ต่อยอดไปยังพื้นที่อื่นๆ ด้วย ดีใจที่หลายคนหันมาลดใช้พลาสติกมากขึ้นและไม่สร้างขยะมาทำลายธรรมชาติ 

ขณะที่แหล่งท่องเที่ยวทางทะเล อย่างเกาะเต่า จังหวัดสุราษฎร์ธานี นักท่องเที่ยวทั้งชาวไทยและต่างชาติ ผู้ประกอบการร้านค้าต่างๆ เช่น ร้านสะดวกซื้อ ร้านค้าปลีก ร้านจำหน่ายอาหาร กลับให้ความตื่นตัวกับมาตรการขยะอย่างดีเกินคาด ยกเลิกใช้ถุงพลาสติกหูหิ้วใส่สินค้าสาขาบนเกาะ โดยนำถุงผ้าหรือภาชนะอื่นๆ มาใส่สินค้าแทน เพื่อลดขยะสะสมและให้เกาะเต่ากลายเป็นเกาะปลอดถุงพลาสติกและไร้มลพิษ จากเดิมเป็นเกาะอันดับต้นๆของไทยที่เกิดปัญหาขยะล้นเกาะ โดยเฉพาะถุงพลาสติกและโฟม

ภาพรวมแล้วอุทยานแห่งชาติมีนักท่องเที่ยวปีละประมาณ 18 ล้านคน เกิดขยะขึ้นประมาณ 9 ล้านกิโลกรัม พบเป็นขยะพลาสติกประมาณ 3 ล้านกิโลกรัม แต่จากความจริงจังลดเลิกใช้ถุงพลาสติกและโฟมในอุทยานแห่งชาติ ส่งผลให้ตัวเลขขยะลดลงถึงร้อยละ 50 เพราะนักท่องเที่ยวให้ความร่วมมือไม่นำพลาสติกเข้าไปใช้ในพื้นที่อุทยานแห่งชาติ สิ่งสำคัญสัตว์ป่าไม่เข้าไปคุ้ยเขี่ยขยะอีก เนื่องจากในถังขยะไม่มีขยะล้นเหมือนที่ผ่านมาอีกแล้ว ในอนาคตจะเดินหน้ามาตรการขยะเป็นศูนย์ หรือให้นำขยะกลับบ้านทั้งหมด ทำให้ไม่มีขยะหลงเหลือในอุทยานแห่งชาติอีกต่อไป